Ego Ansericus de Monte-Regali omnibus publice notum esse volo quod, ad honorem Dei et sancte Genitricis ejus, dedi dono elemosinam monasterio Pontiniaci, pro salute anime mee et Sybille, uxoris mee et antecessorum nostrorum, vineam que mei juris fuit aput Chableias, que dicitur vinea Raimbaudi, que sita est in valle Wllain. Ordinavi autem per concessionem domni Mainardi, tunc Pontiniacensis abbatis, in cujus manu vineam illam Deo assignavi, ut de vino ipsius vinee, eo quod album et durabile foret, ad missas per annum in abbatia ipsa ministraretur. Porro de beneficio spirituali quod nobis, pro amore Dei et nostra devotione, in predicta domo concessum est, scriptum habetur aput (sic) eos et aput me et posteros meos, ad hoc videlicet ut ipsi et eorum successores fideliter nostrum memoriale aput se teneant, et quod nobis pie concessum est aput Deum pro nobis solvere non graventur. Laudavit vero donum hujus vinee et concessit predicta Sybilla, uxor mea, et Ansericus et Johannes, filii mei. Et in rei testimonium isti vocati sunt: Hugo, decanus Seduloci; Guarricus, canonicus de Avalone; Rainaudus, notarius meus; Josbertus de Barro; Manases de Aceio; Ochidez; Renerius de Castroluci; Petrus de Vercellea; Guillelmus de Insula. Anno ab Incarnatione Domini Mº Cº LXXXº VIº.